Нормална школа

**Нормална школа** была така школа в Габсбургской империи, а значить и в Мадярском кралевствѣ, в котрой наука организовала ся подля методичной нормы *(methodus normalis)*. Автором нормы быв Йоганн Игнац Фелбигер (*нѣм.* Johann Ignaz Felbiger), а заведена была од конця 70-х рокох 18. стороча и была в силѣ еще в зачатку 19. стороча.Учитель такой школы мусѣв мати законченый курс науки на основѣ *methodus normalis*, або освоити тоту методику практично при боку вышколованого учителя.

## Нормална школа
### Народна школа
Подля Ratio Educationis, 1777, нормална школа была однесена до категории народных (циже националных) школ. Найчастѣйше такы школы были во векшых населеных пунктах, триклассны, так званы народны школы высшого ступня (scholae vernaculae primariae (seu capitales)). 

Учебный материал в нормалных школах быв тот самый, независимо од ранга населеного пункта. Так-то, подля Ratio Educationis

:*„каждый мусить ся научити:*
::*1. спознавати буквы и дѣлѣня на склады, читати печатане и руков писане письмо;*
::*2. красно и [[Граматика|граматично]] правилно писати;*
::*3. нарабляти з числами, жебы [[Аріфметіка|арифметичны]] операции... котры в [[Торговля|торговли]]... и во главнѣйшых [[Ремесло|ремеслах]]... трафляють ся, знав хосновати;*
::*4. основы [[веденя домашности]];*
::*5. [[материнскый язык]]...*
::*6. [[Нїмецькый язык|нѣмецькый язык]], де тот не е материнскым;*
::*7. вшелиякы задачѣ выкласти на письмѣ;*
::*8. наконець, познаткы о моралном и статочном справованю, котры суть потребны каждому обывателю...*
:*Окремы... котры або до [[Граматична школа|граматичной школы]] намѣряють ся, або выникають межи иншыма, або... будуть ся просити... можуть ся практиковати в далшых предметах:*
::*9.  основы [[Латиньскый язык|латины]],*
::*10. основы [[Ґеометрія|геометрии]] и [[Природны наукы|природопису]], [[Кресба|кресбы]] тай иншых зручностей...”*

### Препарандия
Народны школы высшого ступня, организованы як нормалны школы, были такыма училищами, котры были способны на подготовку учительох, в тых школах готовили ся и учителѣ. Подля Ratio Educationis

:народны школы высшого ступня, яко нормалны школы *„...мають за главну задачу, жебы про народны школы в цѣлой державѣ приготовили учителей, котры всягды заведуть еднаку методику и стало ю будуть тримати. Зато... не лем дѣти треба повно и широко учити... но и самы учителѣ, жебы в сповнѣню свого званя добывали скушеностей. Ани не мож учителя именовати на тот пост, покаль свою способность на строгом испытѣ не укаже.”*
 
Еднак нич не рекло ся о самой организации роботы школ. Не были вызначены ани конкретны пожаданя ку кандидатам на пост учителя. Зачаточны народны школы мав утримовати населеный пункт сам, а директор школы быв доставав рочну платню из державной „учебной кассы”. Народны школы высшого ступня з препарандиями были в центрѣ каждого з девятьох учебных округох, на котры была подѣлена держава и дозирав на них кралевскый иншпектор народных школ. Але не было забранене зрядити таку школу хотьде инде, кедь на то мали потребу и пѣнязѣ. Еден з девятьох учебных округох быв Унгвар, днешный Ужгород.

Учителѣ народных школ высшого ступня мали закончити хоть лем еднорочный учительскый курс, но при тому еще – в часѣ перервы в роботѣ школ – мали курты, 2–3-мѣсячны учебны курсы. Такы курсы были и в школах з немадярскым (меншиновым) языком выукы. Курсы одбывали ся в центрѣ учебного округа.

### Комплексна нормална школа
В центрѣ каждого учебного округа подля Ratio Educationis мала быти зряджена комплексна нормална школа, котра ся складовала з:
 
:a.) народной школы высшого ступня; 
:b.) препарандии; 
:c.) школы кресбы: тут учили геометричне и промыслове креслѣня, або умѣлецку кресбу-мальбу; 
:d.) школы спѣву: тут учили церковны обрядовы спѣвы, варганову музику.

Про кресбу быв потребный окремый учитель (praeceptor graphidis), таксамо и про музику (magister musicae).

## Жерела
* Алмашій, Михайло. Русинська педагогічна енциклопедія. Ужгород, 2005.
* Az 1777-iki Ratio Educationis – Fordította, a bevezető tanulmányt és a jegyzeteket írta: Friml Aladár – Katholikus Középiskolai Tanáregyesület, Budapest, 1913. 271 o. – Вычитано: 07.12.2013. *(мад.)*.
* Ratio Educationis: az 1777-i és az 1806-i kiadás magyar nyelvű fordítása – Fordította, jegyzetekkel és mutatókkal ellátta Mészáros István – Akadémiai Kiadó, Budapest, 1981. 432 o. – .
* Fináczy Ernő: A magyarországi közoktatás története Mária Terézia korában – II. (1773–1780) – Magyar Tudományos Akadémia, Budapest, 1902. 47–54. o. – Вычитано: 21.01.2014. *(мад.)*.
* Fináczy Ernő: Az újkori nevelés története 1600–1800 – vezérfonal egyetemi előadásokhoz – Magyar Királyi Egyetemi Nyomda, Budapest, 1927. 182–186., 324–341. o. – Вычитано: 21.01.2014. *(мад.)*.
* Paul Robert Magocsi. Chrbtom k horam. Dejiny Karpatskej Rusi a karpatských Rusínov. UNIVERSUM. Prešov, 2016.  *(слов.)*.

## Референции

Катеґорія:Образованя в Австрийской империи